HU Az Európai Unió Hivatalos Lapja C 363/10

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2013/C 363/11)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„NOISETTE DE CERVIONE — NUCIOLA DI CERVIONI”

EK-sz.: FR-PGI-0005-01083-14.01.2013

OFJ ( X ) OEM ( )

1. Elnevezés

„Noisette de Cervione — Nuciola di Cervioni”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcsök, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Noisette de Cervione — Nuciola di Cervioni” a Corylus avellana mogyorófaj „Fertile de Coutard” változatából származik.

3.2.1. Héj

A mogyoró gallérja húsos, kissé túlnyúlik a termésen és mérsékelten erezett. Szélei meglehetősen szaggatottak, közepesen csipkézettek, éréskor a gallér erőteljesen szétnyílik.

A „Noisette de Cervione — Nuciola di Cervioni” termése lapított szívre emlékeztet. Ezt kerekded, kétoldalt kissé összenyomott formája eredményezi.

Mérete 18 és 22 mm között változik.

Héja meglehetősen vastag, kellemes és sima tapintású, alig kivehető barázdákkal. A csúcsát lágy bolyhok borítják.

A „Noisette de Cervione — Nuciola di Cervioni” nem egységes megjelenésű. Héján sötét és világos csíkok futnak körbe a kupacstól a termés csúcsáig. A kupacs felé sötétedő héj a csúcs felé egyre világosabb árnyalatú lesz, a bolyhossággal arányosan.

A mogyorón megtalálható árnyalatok: világos és sötét dohányszín, mézszín, barnásvörös és világos kávészín. A bolyhos csúcs jóval világosabb, majdnem bézs árnyalatú.

3.2.2. Mag

A mogyoró magjának meglehetősen jellegzetes szív alakja más mogyorófajtáknál nem fordul elő. Egyenletes, sötét színe barna és mahagónivörös között váltakozik. Felülete nem barázdált.

„Húsa” tömör és színe törtfehér és halvány elefántcsontszín között váltakozik.

A mag viszonylag kis súlya következtében rendkívül erős íz- és aromatartalmat koncentrál, amely megkülönbözteti a „Noisette de Cervione — Nuciola di Cervioni” fajtát a többi mogyorófajtától, ideértve a földrajzi területen termesztett, de azonos fajtához tartozó mogyorókat is. A mogyoró íze erőteljes és karakteres. Nincs avas, keserű vagy savanyú mellékíze. Enyhe fás íz felfedezhető benne, de soha nem fordul elő avar- vagy penészárnyalat. Édes jellegében a nyers, aromás nádcukor íze fedezhető fel. Némi szamócás és lisztes jegy előfordulhat benne. A szárított mag fűszeres, pörkölt illetve pirított ízárnyalatokat tartalmaz.

Állagában sem szemcsésség, sem vizenyősség nem fordul elő. Ezzel szemben kellemesen omlós. Az olajos íz, a zsíros, illetve vajas jelleg világosan kivehető.

A „Noisette de Cervione — Nuciola di Cervioni” héjastul és hámozva is forgalmazható.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A termék előállításának valamennyi műveletét (ültetés, termesztés, betakarítás, szárítás, tárolás, méretválogatás, minősítés, feltörés és szétválogatás) a földrajzi területen belül kell elvégezni.

3.6. A szeletelésre, az aprításra, a csomagolásra stb. vonatkozó egyedi szabályok

A héjastul forgalmazott „Noisette de Cervione — Nuciola di Cervioni” esetében: minden típusú zárt csomagolás engedélyezett.

A hámozott mag esetében: minden típusú zárt élelmiszercsomagoló anyag engedélyezett. A mogyoró hálós kiszerelésben nem forgalmazható.

A „Noisette de Cervione — Nuciola di Cervioni” zsákos kiszerelése maximum 25 kg-os.

A magvak csomagolását a földrajzi területen belül kell elvégezni.

A szárítóban történő átvételkor a maximum 20 %-os nedvességtartalmú mogyorók szárítása természetes módszerrel történik, a földrajzi terület egyedi vízrajzi-éghajlati adottságainak kiaknázásával (párolgás, a helyi szélviszonyok hatása stb.). A szárítás idejére a „Noisette de Cervione — Nuciola di Cervioni” termését héjastul, ládákban, rekeszekben, illetve silókban tárolják fedett és jól szellőző helységben, egészen a feltörésig. A tárolási körülményeknek köszönhetően a mogyoró a tárolás közben nem szív magába külső nedvességet.

A földrajzi területen kívülre történő szállítás minden esetben magában rejtené a kockázatot, hogy a mag nedvességet vesz fel.

Adott esetben a mogyoró feltörése mechanikus úton történik, a keresletnek megfelelően, mindig kisebb mennyiségekben. A termék előállításának ebben a szakaszában a mag a héj védelme nélkül rendkívül érzékeny az oxidációval szemben. Az oxidáció veszélyének kiküszöbölése és a gyümölcs minőségének optimalizálása érdekében a magok szétválogatására és csomagolására közvetlenül a feltörést követően kerül sor. Ez a két szakasz, a szétválogatás és a csomagolás elválaszthatatlan egymástól, ezért kötelezően a földrajzi területen belül kell elvégezni őket.

3.7. A címkézésre vonatkozó egyedi szabályok

A címke tartalmazza az alábbiakat

— a termék nevét: „Noisette de Cervione — Nuciola di Cervioni”,

— az európai uniós IGP (OFJ) szimbólumot.

4. A földrajzi terület tömör meghatározása

A földrajzi terület meghatározása a hagyományos mogyorótermő területek sajátosságain, illetve a növény fejlődésének kedvező adottságokon (magas páratartalom, csekély potenciális növényi párolgás, egész nyáron vízben gazdag és télen pedig jó vízelvezetésű talajok, 0 és 700 méter közötti tengerszint feletti magasság) alapul.

A földrajzi terület Haute-Corse megye következő településeit foglalja magában:

Aghione, Aléria, Antisanti, Borgo, Campana, Campile, Canale-di-Verde, Carcheto-Brustico, Carpineto, Casabianca, Casalta, Casevecchie, Castellare-di-Casinca, Cervione, Chiatra, Croce, Felce, Ficaja, Ghisonaccia, Giocatojo, Giuncaggio, Linguizzetta, Loreto-di-Casinca, Lucciana, Matra, Moïta, Monaccia-d’Orezza, Monte, Nocario, Novale, Olmo, Ortale, Pancheraccia, Parata, Penta-di-Casinca, Perelli, Pero-Casevecchie, Piano, Piazzali, Piazzole, Piedicroce, Piedipartino, Pie-d’Orezza, Pietra-di-Verde, Pietroso, Poggio-Maraniccio, Poggio-Mezzana, Polveroso, Porri, La Porta, Prunelli-di-Fiumorbo, Pruno, Rapaggio, San-Damiano, San-Gavino-d’Ampugnani, San-Giovanni-di-Moriani, San-Giuliano, San-Nicolao, Santa-Lucia-di-Moriani, Santa-Maria-Poggio, Sant’Andréa-di-Cotone, Santa-Reparata-di-Moriani, Scata, Silvareccio, Sorbo-Ocagnano, Taglio-Isolaccio, Talasani, Tallone, Tox, Valle-d’Alesani, Valle-di-Campoloro, Valle-d’Orezza, Velone-Orneto, Venzolasca, Verdèse, Vescovato, Vezzani.

5. Kapcsolat a földrajzi területtel

5.1. A földrajzi terület sajátosságai

5.1.1. Természeti tényezők

A földrajzi területet agyagos-palás, jelentős tőzeges komponenssel rendelkező talajú völgykatlanok alkotják, melyek a középhegység jellegű (700 méternél alacsonyabb) hegyvonulatoktól a tengerpartig húzódnak, Korzika keleti partja irányában, ami egyedi, a mogyoró termesztésének kedvező napfény- és páraviszonyokat biztosít. A völgyek észak-keleti tájolásának köszönhetően télen viszonylag alacsony hőmérsékletek és jelentős éves csapadékmennyiség jellemzi a területet.

A Földközi-tenger partján elhelyezkedő földrajzi területet az egész év folyamán enyhe (átlagosan 2 m/s erejű) észak-nyugat/dél-keleti irányú szelek járják át, amelyek a nyári időszakban megfigyelhető növénypárolgási csúcsidőszakban (2,5–4,5 mm/nap) hozzájárulnak a mogyoró természetes kiszáradásához.

A mogyoró legfőbb kártevője, a mogyorózsuzsok (Curculio nucum L.) a szigetjellegnek köszönhetően nincs jelen Korzikán. Amennyiben nem merül fel probléma a növények egészségével, a mogyoróültetvények – az összes többi termesztési területtel ellentétben – nem kapnak növény-egészségügyi kezelést.

5.1.2. Emberi tényezők

A mogyorótermesztés ősi hagyománya Korzikán

A Földközi-tenger medencéjében folyó mogyorótermesztésről a kora ókortól beszámolnak a történeti források, nevezetesen egyes római szerzők, köztük az idősebb Cato (234–149), aki „Liber de agri cultura” című művében több mogyorófajtát is leír, és a mogyoró termesztésére buzdítja kortársait.

A mogyorótermesztés a múlt század elején indult látványos fejlődésnek és élte virágkorát Korzikán. Az 1905-ös évben tapasztalt rendkívüli fagyok után a megtizedelt korzikai cédruskertek helyén számos mogyoróültetvény létesült.

Az élelmiszeripar két világháború közötti látványos fejlődése nagy lökést adott a korzikai mogyoró termesztéséhez, ami számottevő többletbevétel-forrást hozott a helyi termelők számára.

A helyi termelők egyedi szaktudása

A korzikai mogyoróültetvényt, ahol napjainkban döntően a Fertile de Coutard fajtát termesztik, egyedi termesztési módszerek jellemzik:

— az ültetvényeken a tövek ritkásan helyezkednek el. A régebbi keletű ültetvényekben többnyire igen alacsony a növények sűrűsége, az újabbaknál a maximális sűrűség hektáronként 400 mogyorótő. A sorok között és a sorokon belül a tövek közötti távolság legalább 5 méter,

— a parcellák kisméretűek (átlagosan egy hektárt foglalnak el),

— a mogyoró bokros ültetési módszere lehetővé teszi a tövek megújulását. Az elöregedett vagy pusztulásnak indult ágak rendszeres eltávolítása az ilyen típusú ültetvényben korlátozza a betegségek kialakulását a mogyoróvesszőn, és elősegíti a fiatal hajtások egészséges fejlődését,

— mechanikus gyomirtás,

— a talaj kizárólag szerves műtrágyával és talajjavítókkal történő megtermékenyítése,

— gyomirtók használata tilos,

— a megelőző növény-egészségügyi kezelések mellőzése az ültetvényeken.

5.2. A termék sajátosságai

A „Noisette de Cervione — Nuciola di Cervioni” főbb egyedi jellemzői:

— a mag kisebb mérete az ugyanilyen fajból származó, a földrajzi területen kívül termesztett mogyorókhoz viszonyítva,

— a mag viszonylag csekély súlya. A „Noisette de Cervione — Nuciola di Cervioni” magjának súlya ritkán haladja meg a gyümölcs súlyának 30 %-át, miközben a CTIFL (Centre technique interprofessionnel des fruits et légumes) szakmaközi szervezet szerint az ugyanilyen fajból származó, a földrajzi területen kívül termesztett mogyorók esetében a gyümölcs teljes súlyának 39–44 %-át teszi ki,

— e jellemző következményeképpen a mogyoró olyan erős íz- és aromatartalmat koncentrál, ami megkülönbözteti a többi mogyorótól,

— a mogyoró magjának meglehetősen jellegzetes szív alakja más mogyorófajtáknál nem figyelhető meg,

— a mag nem barázdált, egyenletes, sötét színe barna és mahagónivörös között váltakozik,

— húsa tömör, színe törtfehér és halvány elefántcsontszín között váltakozik.

A „Noisette de Cervione — Nuciola di Cervioni” megalapozott hírnévnek örvend.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Noisette de Cervione — Nuciola di Cervioni” esetében ez az ok-okozati kapcsolat a termék kivételes minőségén és hírnevén alapul.

A Cervione régióban megtalálható hagyományos mogyoróültetvény kizárólag a Fertile de Coutard fajtával van beültetve, amelyet megfelelő természeti és emberi feltételek fogadnak itt, melyekhez kiválóan alkalmazkodott.

A vidék egyedi napsütés- és a páraviszonyai megakadályozzák a növényzet túlzott mértékű párolgását, ami a vegetatív növekedés időszakában végzetes hatással lehet a mogyoróra. A téli hőmérsékletek kellően alacsonyak az elegendő vegetatív pihenés biztosításához, a csapadékszint pedig ideális a mogyoró termesztéséhez. Ezek a gombák és baktériumok kialakulásának kevéssé kedvező körülmények egyúttal korlátozzák a mogyoró érzékszervi tulajdonságainak megromlását is.

A párolgás, amely a betakarítás időszakában a legjelentősebb, valamint a tenger felől érkező enyhe szél számottevő pozitív hatással van a „Noisette de Cervione — Nuciola di Cervioni” természetes kiszáradására.

Az ültetvények sajátos termesztési módszerei (ritkásan elhelyezkedő tövek, kisméretű parcellák, bokros ültetési módszer és mechanikus gyomirtás) lehetővé teszik, hogy a növény még jobban kiaknázza e kedvező természeti adottságokat anélkül, hogy a talaj tartalékai kimerülnének.

A műtrágya-használat tilalmának köszönhetően nincsenek rendkívüli terméshozamok (ízetlen mogyorók veszélye), és csökken a betegségek kialakulásának veszélye.

A bokros termesztés, amely elsősorban a mogyoróágak fejlődését segíti a terméssel szemben, korlátozza a hozamokat, és elősegíti a kisméretű gyümölcsök kialakulását. Ennek köszönhető a „Noisette de Cervione — Nuciola di Cervioni” magjának viszonylag csekély súlya és figyelemre méltó szív alakja, valamint az ízek és aromák koncentrációja, amely megkülönbözteti a szóban forgó mogyorót a többitől. A kis mennyiségű nitrogén kibocsátásával járó szerves talajjavítók kizárólagos használata ugyancsak hozzájárul a terméshozam korlátozásához, és ezzel az intenzív ízű, kisméretű mag kialakulásához.

A „Noisette de Cervione — Nuciola di Cervioni” az idők során kiváló minőségű mogyoróként vált ismertté mind az egészséges, természetes és természetbarát termesztési módszernek, mind pedig kiváló ízének köszönhetően.

A „Noisette de Cervione — Nuciola di Cervioni” a minőségi és megfelelő mennyiségű termesztésnek köszönhetően az 1960–1970-es években vált kereskedelmileg sikeres és nemzetközileg is ismert termékké. A termék a szigeten belül is nagy hírnévnek örvend. Korzikán, ha mogyoróról esik szó, mindennapos dolog a cervionei mogyoróra („a nuciola di Cervioni”) hivatkozni viszonyítási alapként. Ez olyannyira elterjedt szokás, hogy a többi korzikai régió szóhasználatában is elterjedtté vált a cervionei mogyorót jelölő „nuciola” szó használata a mogyoró szinonimájaként, holott ezekben a régiókban a mogyorót „nucellula” néven ismerik.

Végezetül Cervione falu 10 éve ad otthont a mogyorótermelők és -termékek vásárának, az augusztus utolsó előtti hétvégéjén megrendezett „A fiera di a nuciola”-nak. Ezen a rendkívül népszerű eseményen a helyi látogatók és a turisták megkóstolhatják a héjas mogyorót és a mogyoróból készült feldolgozott termékeket.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

http://www.inao.gouv.fr/fichier/CDCIGPNoisettedeCervione-NucioladiCervioniV1.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.